NORAKSTS

|  |  |
| --- | --- |
| 24.07.2025. | Nr.10/2 |

###### ATĻAUJA SIA “JELGAVAS KOMUNĀLIE PAKALPOJUMI” PALIELINĀT

###### 2025. GADA PERSONĀLA IZMAKSAS

**Atklāti balsojot: PAR – 13** (M.Buškevics, M.Daģis, U.Dūmiņš, M.Galkins, I.Konutis, G.Kurlovičs, A.Rāviņš, A.Rublis, R.Šlegelmilhs, M.Štāls, V.Švāns, K.Vaivods, R.Vectirāne), **PRET – nav**, **ATTURAS – 2** (A.Pagors, V.Kudrjavceva),

Jelgavas valstspilsētas pašvaldībā saņemta SIA “Jelgavas komunālie pakalpojumi” (turpmāk – JKP) 2025. gada 11. jūlija vēstule Nr.01-0932/61 “Par kapitālsabiedrības kopējo personāla izmaksu palielinājumu 2025. gadā” ar lūgumu izvērtēt vēstulē sniegto informāciju un argumentus par darba samaksas palielinājumu un lemt par piekrišanas došanu JKP kopējo personāla izmaksu palielinājumam virs 2,6% salīdzinājumā ar iepriekšējo pārskata gadu.

Prognozētais personāla izmaksu pieaugums saistīts:

1. ar izmaksu pieaugumu, lai nodrošinātu normatīvajos aktos noteikto obligāto prasību izpildi par minimālās mēneša darba algas un minimālās stundu tarifa likmes apmēru (palielinājums 0,31% salīdzinājumā ar iepriekšējo pārskata gadu);
2. ar astoņu jaunu štatu vietu izveidošanu 2024. gada otrajā ceturksnī sakarā ar poligonā “Brakšķi” atklātās bioloģiski noārdāmo atkritumu pārstrādes iekārtas darbību (palielinājums 17,27% salīdzinājumā ar iepriekšējo pārskata gadu);
3. ar divu jauno štatu vietu radīšanu 2024. gada otrajā ceturksnī, lai uzlabotu vides prasību ievērošanu šķirošanas stacijā un poligonā „Brakšķi” (palielinājums 2,85% salīdzinājumā ar iepriekšējo pārskata gadu);
4. ar nepieciešamību nodrošināt JKP darba procesa nepārtrauktību un nepieciešamību kapitālsabiedrībai nodrošināt atbilstošu un konkurētspējīgu atlīdzību daļai biroja darbinieku (veikts atalgojuma palielinājums 2024. gada otrajā ceturksnī 0,66% salīdzinājumā ar iepriekšējo pārskata gadu);
5. ar nepieciešamību nodrošināt JKP ražošanas procesa nepārtrauktību un nepieciešamību kapitālsabiedrībai nodrošināt atbilstošu un konkurētspējīgu atlīdzību daļai ražošanas darbiniekiem (veikts atalgojuma palielinājums 2024. gada otrajā ceturksnī un 2025. gada pirmajā pusē 3,76% salīdzinājumā ar iepriekšējo pārskata gadu);
6. ar nepieciešamību 2025. gada otrajā ceturksnī izveidot divas jaunas štata vietas, lai nodrošinātu uz JKP bāzes izveidotā atkritumu apsaimniekošanas reģionālā centra “Brakšķi” funkcionalitāti un Jelgavas valstspilsētas, Dobeles novada un Jelgavas novada pašvaldību deleģēšanas uzdevumu īstenošanu (palielinājums 2,11% salīdzinājumā ar iepriekšējo pārskata gadu).

 JKP ir publiskas personas kontrolēta kapitālsabiedrība, kuras 50,99941% kapitāla daļu pieder Jelgavas valstpilsētas pašvaldībai.

 Saskaņā ar **likuma “Par valsts budžetu 2025. gadam un budžeta ietvaru 2025., 2026. un 2027. gadam”** 82. pantu, kas **stājas spēkā no 2025. gada 1. janvāra**, publiskas personas kontrolētām kapitālsabiedrībām, kurās pašvaldībai pieder vairāk nekā 50 procenti kapitāla daļu, **kopējo personāla izmaksu palielināšanai nepieciešama kapitāla daļu turētāja piekrišana, ja šis pieaugums pārsniedz 2,6 procentus** salīdzinājumā ar iepriekšējo pārskata gadu. Tomēr jāņem vērā, ka personāla izmaksu pieaugumu salīdzinājumā ar iepriekšējo pārskata gadu būtiski ietekmē arī personāla izmaksas, kas sākušas veidoties 2024.gada otrajā pusē, jo to summa neveido pilna gada izmaksas un veidojas starpība, kas uz nākamo gadu jāplāno kā šo izmaksu palielinājums. Proti, **2024. gada nogalē JKP pieņēma darbā darbiniekus, pamatojoties uz uzņēmuma attīstības vajadzībām un normatīvajā regulējumā tobrīd nebija noteikta ierobežojuma personāla izmaksu pieaugumam**. Līdz ar to, minētā likuma 82. pantā noteiktais ierobežojums nav samērīgs ar situāciju, kas JKP izveidojusies jau pirms 2025.gada 1.janvāra. P**rocentuālais kopējo personāla izmaksu pieaugums, kas šobrīd pārsniedz 2,6%, faktiski** ietver arī to darbinieku atalgojumu, kuru pieņemšana notika vēl 2024. gadā un nebūtu attiecināms uz 2025. gadā pieņemtajiem lēmumiem.

 **Izmaksu pieaugums 2025. gadā, kas saistīts tikai ar jaunu darbinieku pieņemšanu šajā gadā, ir robežās līdz 2,6% un atbilst likumā ietvertajam ierobežojumam.**

Izvērtējot JKP sniegto informāciju un norādītos argumentus atzīstams, ka JKP pieprasītais kopējo personāla izmaksu palielinājums **2025. gadā ir**  ekonomiski un funkcionāli pamatots, jo:

1. saskaņā ar normatīvajiem aktiem, 2025. gadā valstī palielinās minimālās mēneša darba algas apmērs. Personāla izmaksu pieaugums daļēji izriet no valsts noteiktā minimālās algas apmēra palielināšanas, kas ir saistoša prasība visiem darba devējiem, tai skaitā publiskas personas kapitālsabiedrībām. Minētais apstāklis tieši ietekmē JKP kā darba devēja pienākumu nodrošināt darbiniekiem normatīvi noteikto atalgojumu. Tas izraisa objektīvu bāzes izmaksu kāpumu personāla atalgojumam.
2. personāla skaita pieaugums ir tieši saistīts ar JKP stratēģisko attīstību un jaunu funkciju īstenošanu, īpaši saistībā ar bioloģiski noārdāmo atkritumu pārstrādes iekārtas darbības uzsākšanu poligonā “Brakšķi”. Deviņu jaunu štatu vietu izveidošana 2024. gada otrajā ceturksnī nodrošina kvalitatīvu infrastruktūras ekspluatāciju un vides aizsardzības prasību ievērošanu.
3. divu jaunu štatu vietu radīšana 2024. gadā ir saistīta ar vides prasību izpildes stiprināšanu un Eiropas Savienības un nacionālo normatīvo aktu izpildi atkritumu šķirošanas un apstrādes jomā, kā arī, lai samazinātu vides riska faktorus.
4. atbilstoši normatīvo aktu prasībām uz JKP bāzes tiek veidots atkritumu apsaimniekošanas reģionālais centrs, kas apkalpos trīs pašvaldības – Jelgavas valstspilsētas, Jelgavas novada un Dobeles novada pašvaldību. Divu jaunu štata vietu izveide 2025. gada otrajā ceturksnī ir nepieciešama, lai izpildītu tai deleģētos uzdevumus.
5. lielākā daļa pieauguma ir saistīta ar **JKP iepriekšējā gadā veiktām darbībām un pieņemtiem lēmumiem vēl pirms ierobežojuma stāšanās spēkā un tieši tas ir radījis ietekmi uz 2025. gada kopējām personāla izmaksām.**

Pamatojoties uz likuma “Par valsts budžetu 2025. gadam un budžeta ietvaru 2025., 2026. un 2027. gadam” 82.pantu un izvērtējot prognozēto JKP personāla izmaksu pieaugumu 2025. gadā,

**JELGAVAS VALSTSPILSĒTAS PAŠVALDĪBAS DOME NOLEMJ:**

Atļaut SIA “Jelgavas komunālie pakalpojumi” 2025. gadā palielināt kopējās personāla izmaksas virs 2,6 procentiem salīdzinājumā ar iepriekšējo pārskata gadu atbilstoši personāla izmaksu pamatojumam (pielikumā).

Domes priekšsēdētājs *(paraksts)* M.Daģis

NORAKSTS PAREIZS

Jelgavas valstspilsētas pašvaldības

Iestādes “Centrālā pārvalde”

Administratīvā departamenta

Lietvedības nodaļas vadītāja  B.Jēkabsone

2025. gada 24. jūlijā